ଭଦ୍ରକଃ ପୁରୁଣା ରାଗ ସୁଝାଇବାକୁ ଯାଇ ଦୁଇ ଦୁଇ ଜଣଙ୍କୁ ହତ୍ୟା। ଧରମ ମାଆ ଓ ବାପାଙ୍କୁ ହତ୍ୟା କଲା ଧରମ ପୁଅ। ଭଦ୍ରକ ଧାମନଗରରେ ଗତକାଲି ଘଟିଥିବା ଡବଲ ମର୍ଡର ଘଟଣାରେ ଏଭଳି ଚାଞ୍ଚଲ୍ୟକର ବୟାନ ଦେଇଛି ଅଭିଯୁକ୍ତ ବବୁଆ ମହାନ୍ତି।
ବବୁଆ କହିଛି ରବୀନ୍ଦ୍ର ବେଉରିଆ, ତାଙ୍କ ପତ୍ନୀ ଓ ଝିଅକୁ ମାରିବାକୁ ସେ ଦୀର୍ଘ ଦିନ ଧରି ଯୋଜନା କରିଥିଲା। ତେବେ ସୁଯୋଗ ଅଭାବରୁ ଏପରି କରି ପାରୁନଥିଲା। ହେଲେ ରବିବାର ରାତିରେ ସେ ତା ଯୋଜନାକୁ ଚୂଡାନ୍ତ ରୂପ ଦେଇଥିବା ସେ କହିଛି।
ପ୍ରଥମେ ରବୀନ୍ଦ୍ରଙ୍କ ହାତ ଗୋଡ଼ ବାନ୍ଧି କେନାଲରେ ଫିଙ୍ଗି ଦେବା ପରେ ଭକ୍ତିଲତାଙ୍କୁ ହତ୍ୟା କରିଥିଲା ପରେ ଝିଅକୁ ମାରିବାକୁ ଉଦ୍ୟମ କରୁଥିଲେ ବି ସୌଭାଗ୍ୟକ୍ରମେ ସେ ବଞ୍ଚି ଯାଇଥିବା କହିଛି ଅଭିଯୁକ୍ତ। ସେପଟେ ବବୁଆକୁ ପୁଲିସ୍ ଆଜି ରବୀନ୍ଦ୍ରଙ୍କ ମୃତଦେହ ମିଳିଥିବା କାଳିତ୍ରା ନିକଟରେ ଏକ ନାଳ ପାଖକୁ ନେଇ ଘଟଣାରେ ଛାନଭିନ୍ କରୁଛି।
ଗତକାଲି ବିଳମ୍ବିତ ରାତିରେ ବବୁଆକୁ ଭୁବନେଶ୍ୱର ଚନ୍ଦ୍ରଶେଖରପୁର ଅଞ୍ଚଳରୁ ଭଦ୍ରକ ପୁଲିସ୍ ଗିରଫ କରିଥିଲା। ପରେ ତା'ର ବୟାନ ଆଧାରରେ ଆଜି ନିଖୋଜ ଥିବା ରବୀନ୍ଦ୍ରଙ୍କ ମୃତଦେହକୁ ଠାବ କରାଯାଇଥିଲା।
